
Betegtájékoztató: Információk a felhasználó számára

Seretide Diskus 50/100 mikrogramm/adag adagolt inhalációs por

Seretide Diskus 50/250 mikrogramm/adag adagolt inhalációs por

Seretide Diskus 50/500 mikrogramm/adag adagolt inhalációs por

szalmeterol/flutikazon-propionát
Mielőtt elkezdi alkalmazni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.

· Tartsa meg a betegtájékoztatót, mert a benne szereplő információkra a későbbiekben is szüksége lehet.

· További kérdéseivel forduljon kezelőorvosához vagy gyógyszerészéhez.

· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.

· Ha Önnél bármilyen mellékhatás jelentkezik, tájékoztassa erről kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont. 
A betegtájékoztató tartalma:

1.
Milyen típusú gyógyszer a Seretide Diskus és milyen betegségek esetén alkalmazható?

2.
Tudnivalók a Seretide Diskus alkalmazása előtt

3.
Hogyan kell alkalmazni a Seretide Diskus-t?

4.
Lehetséges mellékhatások

5.
Hogyan kell a Seretide Diskus-t tárolni?

6.
A csomagolás tartalma és egyéb információk

1.
Milyen típusú gyógyszer a Seretide Diskus és milyen betegségek esetén alkalmazható?
A Seretide Diskus két hatóanyagot: szalmeterolt és flutikazon‑propionátot tartalmaz:
· A szalmeterol hosszú hatástartamú hörgőtágító. A hörgőtágítók segítik a tüdőben a légutak szabadon tartását. Ez megkönnyíti a levegő ki- és bejutását. A szalmeterol hatása legalább 12 órán keresztül tart.
· A flutikazon‑propionát kortikoszteroid, amely csökkenti a duzzanatot és irritációt a tüdőben.
Kezelőorvosa ezt a gyógyszert az Ön légzési problémáinak megelőzésére rendelte, amelyek lehetnek:

· Asztma.
· Krónikus obstruktív tüdőbetegség (COPD). A Seretide Diskus 50/500 mikrogrammos adagban csökkenti a COPD tüneteinek fellángolását.
A Seretide Diskus-t minden nap alkalmaznia kell a kezelőorvos utasítása szerint. Ez biztosítja asztmája vagy a COPD megfelelő kezelését.

A Seretide Diskus segítségével megelőzhető a légszomj és zihálás kialakulása. A hirtelen rohamként fellépő légszomj és ziháló légzés megszüntetésére azonban a Seretide Diskus nem alkalmazható. Ilyen esetben gyorsan ható, úgynevezett rohamoldó (készenléti), belégzéssel bejuttatható (inhalációs) gyógyszert, pl. szalbutamolt kell alkalmazni. Mindig tartsa magánál a gyorsan ható „rohamoldó” inhalációs gyógyszerét.
2.
Tudnivalók a Seretide Diskus alkalmazása előtt
Ne alkalmazza a Seretide Diskus-t

· ha allergiás a szalmeterolra, a flutikazon‑propionátra vagy a másik összetevőre, a laktóz‑monohidrátra.

Figyelmeztetések és óvintézkedések

A Seretide Diskus alkalmazása előtt beszéljen kezelőorvosával, ha Önnél a következő betegségek bármelyike fennáll:
· szívbetegség, beleértve a szabálytalan vagy gyors szívverést,
· pajzsmirigy‑túlműködés,
· magas vérnyomás,
· cukorbetegség (a Seretide Diskus megemelheti az Ön vércukorszintjét),
· alacsony káliumszint az Ön vérében, 

· jelenlegi vagy korábbi tuberkulózis (tbc), vagy egyéb tüdőfertőzés.
Forduljon kezelőorvosához, amennyiben homályos látás vagy egyéb látászavar jelentkezik Önnél.

Egyéb gyógyszerek és a Seretide Diskus 
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett és/vagy alkalmazott, valamint szedni/alkalmazni tervezett egyéb gyógyszereiről, beleértve az asztmája miatt szedett, valamint a vény nélkül kapható készítményeket is. Erre azért van szükség, mert a Seretide Diskus nem alkalmazható együtt bizonyos gyógyszerekkel.
Tájékoztassa kezelőorvosát a Seretide Diskus‑kezelés megkezdése előtt, ha a következő gyógyszereket szedi:

· Béta-blokkolók (mint az atenolol, a propranolol és a szotalol). A béta-blokkolókat elsősorban magas vérnyomás és egyes szívbetegségek kezelésére alkalmazzák.

· Fertőzések kezelésére alkalmazott gyógyszerek (mint a ketokonazol, itrakonazol és az eritromicin), ideértve a HIV kezelésére szolgáló egyes gyógyszereket (mint a ritonavir és a kobicisztáttartalmú gyógyszerek). Néhány ezen gyógyszerek közül megemelheti szervezetében a flutikazon‑propionát vagy a szalmeterol mennyiségét. Így nagyobb lehet a kockázata, hogy a Seretide Diskus alkalmazása során mellékhatásokat - beleértve a szabálytalan szívverést - észlel, vagy azok esetleg súlyosbodnak. Kezelőorvosa fokozott figyelemmel fogja követni az Ön állapotát, ha ilyen gyógyszereket szed.
· Kortikoszteroidok (szájon át vagy injekcióban). Ha a közelmúltban ilyen gyógyszereket kapott, nagyobb a veszélye annak, hogy károsodhat a mellékvese‑működése.

· Magas vérnyomás kezelésére alkalmazott vizelethajtók (amelyeket vízhajtónak is neveznek).

· Egyéb hörgőtágító gyógyszerek (pl. szalbutamol).

· Xantin‑típusú gyógyszerek, amelyeket gyakran használnak asztma kezelésére.

Terhesség, szoptatás és termékenység 

Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer alkalmazása előtt beszéljen kezelőorvosával vagy gyógyszerészével. 

A készítmény hatásai a gépjárművezetéshez és a gépek kezeléséhez szükséges képességekre 

Nem valószínű, hogy a Seretide Diskus befolyásolná a gépjárművezetéshez és a gépek kezeléséhez szükséges képességeket.

A Seretide Diskus laktózt tartalmaz
A Seretide Diskus adagonként legfeljebb 12,5 mg laktóz‑monohidrátot) (tejcukor) tartalmaz. A gyógyszerben lévő laktóz mennyisége általában nem okoz problémát tejcukor‑érzékenység esetén. A laktóz segédanyag kis mennyiségben tejfehérjét tartalmaz, amely allergiás reakciókat okozhat.
3.
Hogyan kell alkalmazni a Seretide Diskus-t?
A gyógyszert mindig a kezelőorvosa vagy gyógyszerésze által elmondottaknak megfelelően alkalmazza. Amennyiben nem biztos az adagolást illetően, kérdezze meg kezelőorvosát vagy gyógyszerészét.
· Minden nap alkalmazza a Seretide Diskus-t mindaddig, amíg kezelőorvosa nem tanácsolja a kezelés abbahagyását. Ne lépje túl az ajánlott adagot. Amennyiben nem biztos az adagolást illetően, kérdezze meg kezelőorvosát vagy gyógyszerészét.
· Ne hagyja abba a Seretide Diskus alkalmazását, illetve ne csökkentse az adagját anélkül, hogy előtte nem beszél kezelőorvosával.
· A Seretide Diskus-t szájon át kell a tüdőbe lélegezni.

· Nem feltétlenül fogja érezni a gyógyszer ízét, illetve bejutását akkor sem, ha helyesen használja az inhalátort.
A készítmény ajánlott adagja:
Asztma kezelésére

Felnőttek és 12 éves vagy idősebb serdülők
· Seretide Diskus 50/100 mikrogramm/adag
naponta kétszer egy adag belégzése
· Seretide Diskus 50/250 mikrogramm/adag
naponta kétszer egy adag belégzése
· Seretide Diskus 50/500 mikrogramm/adag
naponta kétszer egy adag belégzése
4-11 éves gyermekek
· Seretide Diskus 50/100 mikrogramm/adag
naponta kétszer egy adag belégzése
· A Seretide Diskus alkalmazása 4 évesnél fiatalabb gyermekeknek nem ajánlott.
Felnőttek krónikus obstruktív tüdőbetegségben (COPD) 

· Seretide Diskus 50/500 mikrogramm/adag
naponta kétszer egy adag belégzése

Tünetei jól kontrollálhatóvá válhatnak a naponta kétszer adagolt Seretide Diskus-szal. Ilyen esetben lehet, hogy kezelőorvosa csökkenteni fogja az adagolást napi egyszeri belégzésre. Az új adagolás a következő lehet:

· naponta egyszer, este - ha Önnek éjszaka jelentkező tünetei vannak,
· naponta egyszer, reggel - ha a tünetek napközben jelentkeznek.

Nagyon fontos, hogy pontosan kövesse a kezelőorvos előírását arról, hogy a gyógyszeréből hány adagot és milyen gyakorisággal kell belélegeznie.

Ha Ön asztma kezelésére kapja a Seretide Diskus-t, kezelőorvosa rendszeresen ellenőrizni fogja a tüneteit. 
Ha asztmája vagy légzése rosszabbodik, azonnal forduljon kezelőorvosához. Azt észlelheti, hogy légzése zihálóbbá válik, gyakrabban jelentkezik mellkasi szorító érzés, vagy gyakrabban van szüksége gyorsan ható rohamoldó gyógyszerére. Ha ilyesmit tapasztal, folytassa a Seretide Diskus alkalmazását, de ne növelje az adagok számát. Mellkasi betegsége rosszabbodhat, és súlyos állapotba kerülhet. Forduljon mielőbb kezelőorvosához, mert lehet, hogy más gyógyszerekre is szüksége lesz.
A készülék használatának leírása

· Kezelőorvosa, a gondozását végző egészségügyi szakember, vagy gyógyszerésze fogja elmagyarázni az inhalátor helyes használatát, majd időnként ellenőrzik, hogyan használja készülékét. Ha a Seretide Diskus-t nem az előírtak szerint alkalmazza, lehet, hogy nem megfelelően segít majd az asztma vagy a COPD kezelésében.

· A Diskus készülék a Seretide-et por formájában, a buborékcsomagolás rekeszeiben tartalmazza.

· A Diskus felső részén adagszámláló van, melyen látható, hány adag van még a készülékben. A kijelző nulláig visszafelé számol, 0 és 5 között a számok piros színben jelennek meg, arra figyelmeztetve, hogy már csak néhány adag maradt. Amikor az adagkijelző 0-t mutat, a belégzőkészülék már üres.

Az inhalátor használata

1. A Diskus kinyitásához fogja meg egyik kezével a burokrészt, a másik kezének hüvelykujját helyezze a hüvelykujj‑vájatba, és a vájatot fordítsa el, amennyire tudja. Hallani fogja a kattanást. Így megnyílik a szájrész kis nyílása.

2. A Diskus-t a szájrésszel maga felé tartsa. Foghatja akár a jobb, akár a bal kezében. A pöcköt tolja el, amennyire lehet. Hallani fogja a kattanását. Így egy adag gyógyszer a szájrészbe került. 

Valahányszor felhúzza a pöcköt, az eszközön belül kinyílik egy rekesz, és egy adag por belégzésre kész. Ne mozgassa feleslegesen a pöcköt, mert így kinyitja a rekeszeket és kárba vész a gyógyszer.

3. Tartsa távol szájától a készüléket. Megerőltetés nélkül jól lélegezzen ki. Ne lélegezzen vissza a Diskus készülékbe.

4. A szájrészt helyezze ajkai közé, gyorsan és mélyen szívja be a levegőt a készüléken át, és nem az orrán keresztül.

Vegye el szájától a Diskus-t.

10 másodpercig, ill. ameddig nem esik nehezére, tartsa vissza a lélegzetét.
Lassan lélegezzen ki.

5. Ezután öblítse ki a száját vízzel, majd köpje ki és/vagy mosson fogat. Ez segít megelőzni a szájpenész és a rekedtség jelentkezését.

6.
A Diskus becsukásához forgassa maga felé a hüvelykujj‑vájatot, amennyire lehet. Hallani fogja a kattanását. 


A pöcök most visszaugrott eredeti helyzetébe. 

A Diskus most ismét használatra kész. 

Mint minden inhalátor esetén, a gondviselőnek meg kell bizonyosodnia arról, hogy a Seretide Diskus‑t használó gyermekek a fent leírt helyes belégzési technikát alkalmazzák.

Az inhalátor tisztítása

Egy száraz ruhával törölje tisztára a Diskus szájrészét.

Ha az előírtnál több Seretide Diskus-t lélegzett be

Fontos, hogy az inhalátort a kezelőorvos előírása szerint használja. Ha véletlenül többet lélegzett be az előírtnál, mondja el kezelőorvosának vagy gyógyszerészének. A szokásosnál szaporább szívverés, remegésérzés jelentkezhet. Szédülés, fejfájás, izomgyengeség, ízületi fájdalom is előfordulhat.

Ha hosszú időn keresztül nagyobb adagokat alkalmaz, kérje kezelőorvosa vagy gyógyszerésze tanácsát. Ugyanis tartósan nagyobb adagokban alkalmazva a Seretide Diskus csökkentheti a mellékvesében a szteroid hormonok termelését.
Ha elfelejtette alkalmazni a Seretide Diskus-t

Ne alkalmazzon kétszeres adagot a kihagyott adag pótlására! Csak lélegezze be a következő adagot a szokásos időpontban.
Ha idő előtt abbahagyja a Seretide Diskus alkalmazását

Nagyon fontos, hogy a Seretide Diskus-t minden nap alkalmazza, a kezelőorvos által elmondottaknak megfelelően mindaddig, amíg kezelőorvosa nem mondja Önnek, hogy hagyja abba a kezelést. Ne hagyja abba a Seretide Diskus alkalmazását, illetve ne csökkentse az adagot hirtelen, mivel ettől a légzése rosszabbodhat.

Ezen felül, ha Ön hirtelen hagyja abba a Seretide Diskus alkalmazását vagy csökkenti az adagját, ez (nagyon ritkán) mellékvesekéreg problémákat (mellékvesekéreg‑elégtelenséget) okozhat, ami esetenként mellékhatásokat idéz elő.

E mellékhatások az alábbiak bármelyikét magukban foglalhatják:
· gyomorfájdalom,
· fáradtság, étvágytalanság, hányinger,
· hányás és hasmenés,
· testtömegvesztés,
· fejfájás vagy álmosság,
· alacsony vércukorszint,
· alacsony vérnyomás, 
· görcsrohamok.

Ha szervezetét stresszhatás éri, mint amilyen pl. a láz, sérülés (pl. autóbaleset), fertőzés vagy műtéti beavatkozás, a mellékvesekéreg‑elégtelenség súlyosbodhat és Önnél a fent felsorolt mellékhatások bármelyike kialakulhat.
Bármilyen mellékhatás fellépése esetén beszéljen kezelőorvosával vagy gyógyszerészével.
Ezeknek a tüneteknek a kivédése érdekében kezelőorvosa kiegészítő kortikoszteroid‑kezelést (pl. prednizolon) írhat elő tabletta formájában.

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát, a gondozását végző egészségügyi szakembert vagy gyógyszerészét.

4.
Lehetséges mellékhatások

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek. A mellékhatások kockázatának csökkentése érdekében a kezelőorvosa az Ön asztma vagy COPD tüneteinek csökkentéséhez elegendő legkisebb Seretide Diskus adagot fogja rendelni.

Allergiás reakciók: előfordulhat, hogy légzése hirtelen romlik, közvetlenül a Seretide Diskus alkalmazása után. Lehet, hogy légzése zihálóvá válik vagy köhögni fog, illetve légszomja lesz. Jelentkezhet viszketés, bőrkiütés (csalánkiütés), és főként az arc, az ajkak, a nyelv vagy a torok duzzanata, vagy hirtelen gyors szívverés, gyengeségérzés, kábultság (amely összeeséshez vagy eszméletvesztéshez vezethet). Ha a fent felsoroltak közül bármelyik előfordul Önnél, vagy azok a Seretide Diskus belégzése után hirtelen jelentkeznek, hagyja abba a Seretide Diskus alkalmazását és azonnal forduljon kezelőorvosához. A Seretide Diskus nem gyakran okoz allergiás reakciókat (100 beteg közül legfeljebb 1‑et érinthet).
Pneumónia (a tüdő fertőzése) COPD-s betegeknél (gyakori mellékhatás):
Tájékoztassa kezelőorvosát, ha Önnél az alábbi tünetek bármelyike kialakul a Seretide Diskus alkalmazása során, mert ezek a tüdő fertőzésének tünetei lehetnek:
· láz vagy hidegrázás;
· fokozott nyáktermelődés vagy a nyák színének megváltozása;
· a köhögés fokozódása vagy erősödő légzési nehézségek.
További mellékhatások:

Nagyon gyakori (10 beteg közül több mint 1‑et érinthet):
· Fejfájás, amely általában csökken a kezelés folytatása során.

· COPD‑s betegeknél gyakrabban fordult elő meghűlés. 
Gyakori (10 beteg közül legfeljebb 1‑et érinthet):

· Szájpenész (fájdalmas, krémszínű vagy sárga, kidomborodó foltok) a szájban vagy a torokban. Továbbá fájdalmas nyelv, rekedtség és torokirritáció. Ezen segíthet, ha az egyes adagok belégzése után azonnal kiöblíti a száját vízzel, majd kiköpi és/vagy fogat mos. Kezelőorvosa a szájpenész kezelésére gombaellenes készítményt rendelhet.

· Ízületi fájdalom, ízületi duzzanat és izomfájdalom.
· Izomgörcsök.
Krónikus obstruktív tüdőbetegségben (COPD) szenvedő betegeknél a következő mellékhatások is előfordultak:
· Bőrsérülések, csonttörések.
· Arc-, orrmellék- vagy homloküreg-gyulladás (feszültség vagy teltség érzése az orrban, arcban vagy a szemek mögött, néha lüktető fájdalommal).
· A vér káliumszintjének csökkenése (ami egyenetlen szívverést, izomgyengeséget, izomgörcsöt okozhat).
Nem gyakori (100 beteg közül legfeljebb 1‑et érinthet):
· A vércukorszint emelkedése (hiperglikémia). Ha Ön cukorbeteg, gyakrabban kell ellenőrizni a vércukorszintjét és esetleg módosítani kell a megszokott antidiabetikus kezelést.
· Szürke hályog (a szemlencse elhomályosodása).
· Nagyon gyors szívverés (tahikardia).

· Remegésérzés (tremor) és gyors vagy szabálytalan szívverés (palpitáció). Ezek általában ártalmatlanok, és csökkennek a kezelés folytatása során.

· Mellkasi fájdalom.
· Szorongás (ez a hatás főleg gyermekeknél fordul elő).
· Alvászavarok.
· Allergiás bőrkiütés.
Ritka (1000 beteg közül legfeljebb 1‑et érinthet):
· Nehézlégzés vagy ziháló légzés, amely súlyosbodik közvetlenül a Seretide Diskus belégzése után. Ilyen esetben hagyja abba a Seretide Diskus alkalmazását. Használja a gyorsan ható rohamoldó gyógyszerét, és azonnal forduljon kezelőorvosához.

· A Seretide Diskus befolyásolhatja a szervezet normális szteroidhormon-termelését, különösen nagy adagok tartós alkalmazása esetén. Ennek következménye lehet:

· gyermekek és serdülők esetében a növekedés lelassulása, 

· csontritkulás, 

· zöld hályog, 

· súlygyarapodás, 

· kerek (holdvilág) arc (Cushing-szindróma).

Kezelőorvosa rendszeresen ellenőrizni fogja az Ön állapotát, figyelve ezen mellékhatások lehetőségére, és arra, hogy mindig az asztma kezeléséhez szükséges lehető legalacsonyabb Seretide Diskus adagot kapja.
· Viselkedésbeli változások, mint szokatlan aktivitás és ingerlékenység (ezek főleg gyermekeknél fordulnak elő).
· Egyenetlen vagy szabálytalan szívverés (aritmia). Mondja el kezelőorvosának, de ne hagyja abba a Seretide Diskus alkalmazását, hacsak kezelőorvosa nem tanácsolja.

· A nyelőcső gombás fertőzése (kandidiázis), amely a nyelés nehezítettségével járhat.
Nem ismert (a gyakoriság a rendelkezésre álló adatokból nem állapítható meg):
· Depresszió, agresszió (ezek a mellékhatások nagyobb valószínűséggel fordulnak elő gyermekeknél).
· Homályos látás.
Mellékhatások bejelentése

Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül. A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.
5.
Hogyan kell a Seretide Diskus-t tárolni?
· A gyógyszer gyermekektől elzárva tartandó! 

· A címkén és a dobozon feltüntetett lejárati idő (EXP) után ne alkalmazza ezt a gyógyszert. A lejárati idő az adott hónap utolsó napjára vonatkozik.
· Legfeljebb 30 °C-on tárolandó.
· Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.

6.
A csomagolás tartalma és egyéb információk
Mit tartalmaz a Seretide Diskus? 
· A készülékben lévő egy adag 50 mikrogramm szalmeterolt (szalmeterol-xinafoát formájában) és 100, 250 vagy 500 mikrogramm flutikazon-propionátot tartalmaz.
· Egyéb összetevő: laktóz-monohidrát (mely tejfehérjét tartalmaz).
Milyen a Seretide Diskus külleme és mit tartalmaz a csomagolás?
· A Diskus készülék egy fóliacsíkot tartalmaz. A fólia védi meg az inhalációs port a légköri hatásoktól.
· Az egyes adagok előre elosztva a fóliacsíkban vannak elhelyezve.
· Az eszköz dobozban van elhelyezve, amely tartalmazhat:


1 db 28 adagos,

vagy 1, 2, 3 vagy 10 db egyenként 60 adagos Diskust.
· Nem feltétlenül mindegyik kiszerelés kerül kereskedelmi forgalomba.
A forgalomba hozatali engedély jogosultja és a gyártó
A forgalomba hozatali engedély jogosultja:

GlaxoSmithKline Trading Services Limited 

12 Riverwalk, Citywest Business Campus, Dublin 24, Írország
Gyártó:

Glaxo Wellcome Production, 

Zone Industrielle No. 2, 23 Rue Lavoisier, La Madeleine, 27000 Evreux, Franciaország

Ezt a gyógyszert az Európai Gazdasági Térség tagállamaiban az alábbi neveken engedélyezték:

Ausztria



Seretide Diskus

Belgium



Seretide Diskus

Ciprus



Seretide Diskus

Csehország



Seretide Diskus

Dánia



Seretide

Észtország



Seretide Diskus

Finnország



Seretide Diskus

Franciaország



Seretide Diskus

Görögország



Seretide Diskus

Hollandia



Seretide Diskus

Horvátország



Seretide Diskus

Izland



Seretide

Írország



Seretide Diskus

Luxemburg



Seretide Diskus

Magyarország



Seretide Diskus

Málta



Seretide Diskus

Németország



atmadisc Diskus

Olaszország



Seretide Diskus

Portugália



Seretaide Diskus

Románia



Seretide Diskus

Spanyolország



Seretide Accuhaler

Svédország



Seretide Diskus

Szlovákia



Seretide Diskus

OGYI-T-7626/01
(Seretide Diskus 50/100 mikrogramm/adag adagolt inhalációs por 1×60 adag)

OGYI-T-7626/02
(Seretide Diskus 50/250 mikrogramm/adag adagolt inhalációs por 1×60 adag)

OGYI-T-7626/03
(Seretide Diskus 50/500 mikrogramm/adag adagolt inhalációs por 1×60 adag)

